《谢刘文伯惠好翁牋》
宋代·舒岳祥

春膏夸莹净，云母斗轻明。
吾子诚不俗，老夫安用名。
虽非时态尚，犹见故人情。
雅兴因君动，新吟恁几成。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。